b'\n_START_ARTICLE_\nPit\xc3\xa4j\xc3\xa4nkokous\n_START_PARAGRAPH_\nPit\xc3\xa4j\xc3\xa4nkokous oli Suomessa kuntakokousta ja kunnanvaltuustoa edelt\xc3\xa4nyt paikallisen hallinnon korkein p\xc3\xa4\xc3\xa4t\xc3\xb6ksentekoelin. Koska Suomen evankelis-luterilaisen kirkon seurakunta muodosti paikallishallinnon ennen vuoden 1865 kuntauudistusta, oli kuntakokouksen koollekutsujana ja puheenjohtajana seurakunnan kirkkoherra._NEWLINE_Pit\xc3\xa4j\xc3\xa4nkokous oli paikallishallinnon toimielimen\xc3\xa4 my\xc3\xb6s Ruotsissa. Ruotsin kieless\xc3\xa4 pit\xc3\xa4j\xc3\xa4nkokouksen nimitys on sockenst\xc3\xa4mma._NEWLINE_Vaikka pit\xc3\xa4j\xc3\xa4nkokous oli seurakunnallinen itsehallintoelin, siell\xc3\xa4 k\xc3\xa4siteltiin toisinaan my\xc3\xb6s pit\xc3\xa4j\xc3\xa4n maallisia asioita. Alkuaan niit\xc3\xa4 alettiin pit\xc3\xa4\xc3\xa4 paikallisen seurakunnan hallinnollisista asioista p\xc3\xa4\xc3\xa4tt\xc3\xa4miseksi. Tyypillisi\xc3\xa4 k\xc3\xa4sitelt\xc3\xa4vi\xc3\xa4 asioita olivat kirkon ja pappilan kunnossapitoteht\xc3\xa4v\xc3\xa4t._NEWLINE_Suomen alueelta vanhin maininta pit\xc3\xa4j\xc3\xa4nkokouksen pit\xc3\xa4misest\xc3\xa4 on Lohjalta vuodelta 1382. Niiden merkitys oli 1500-luvun alkupuoliskolla tapahtuneen uskonpuhdistuksen j\xc3\xa4lkeen v\xc3\xa4h\xc3\xa4inen, sill\xc3\xa4 k\xc3\xa4r\xc3\xa4jill\xc3\xa4 voitiin k\xc3\xa4sitell\xc3\xa4 my\xc3\xb6s seurakunnan asioita. Ruotsin pappiss\xc3\xa4\xc3\xa4ty sai 1650 erioikeuden (privilegio) pit\xc3\xa4j\xc3\xa4nkokousten j\xc3\xa4rjest\xc3\xa4miseen, ja kokousten merkitys pit\xc3\xa4j\xc3\xa4l\xc3\xa4isten el\xc3\xa4m\xc3\xa4ss\xc3\xa4 kasvoi. Kirkkoherran tuli pit\xc3\xa4\xc3\xa4 pit\xc3\xa4j\xc3\xa4nkokous joko seurakuntalaisten tai ainakin kuudennusmiesten kanssa. M\xc3\xa4\xc3\xa4r\xc3\xa4yksi\xc3\xa4 tarkennettiin vuoden 1723 privilegioissa. Nyt kokouksia tuli pit\xc3\xa4\xc3\xa4 kahdesti vuodessa. Pit\xc3\xa4j\xc3\xa4nkokoukset syrj\xc3\xa4yttiv\xc3\xa4t 1700-luvulla k\xc3\xa4r\xc3\xa4j\xc3\xa4t paikallisten asioiden p\xc3\xa4\xc3\xa4tt\xc3\xa4mispaikkana. Kokouksissa saatettiin k\xc3\xa4sitell\xc3\xa4 paitsi kirkollisia asioita, my\xc3\xb6s k\xc3\xb6yh\xc3\xa4inhoitoon, terveydenhoitoon ja joihinkin talousasioihin liittyvi\xc3\xa4 kysymyksi\xc3\xa4. Pit\xc3\xa4j\xc3\xa4nkokoukset lakkasivat vuoden 1865 kunnallisasetuksen s\xc3\xa4\xc3\xa4t\xc3\xa4misen j\xc3\xa4lkeen. Maalliset asiat k\xc3\xa4siteltiin nyt kuntakokouksessa ja seurakunnan asiat kirkonkokouksessa._NEWLINE_Pit\xc3\xa4j\xc3\xa4nkokouksessa oli \xc3\xa4\xc3\xa4nioikeus manttaaliin pannun maan ja ruukkien omistajilla.'